Загадкі на амонімы
*Міхась Пазнякоў*

Мы — словы-блізняты,

Сакрэт наш увесь:

Падобныя знешне,

Ды розны ў нас сэнс.

### АРФЫ

Адна з іх — гарадская,

Вясковая — другая.

Чужыя — хоць блізняты,

Ды ў тым не вінаваты.

Нас музыкай на сцэне

Адна з іх захапляе,

I ад мякіны зерне

Другая ачышчае.

*(Арфа I. Музычны інструмент.*

*Арфа II. Сельскагаспадарчая машына.)*

### ЗМЯЯ I МІНЕРАЛ

Жыве ў субтропіках і тропіках здаўна

I вельмі небяспечная яна,

Бо ядавітаю з'яўляецца,

Змяёю называецца.

Нам гэта ж слова падказала

Адзін з вядомых мінералаў.

*(Аспід I. Ядавітая змяя.*

*Аспід II. Уст. Слаісты мінерал чорнага колеру.)*

### РАСЦЕ АТАВА I Ў АТАВЕ

Кожны год расце адна

На пакошы зноўку.

Для жывёлы корм яна

Добры на зімоўку.

А другая ўжо даўно

Вырасла ў Канадзе.

Можа, бачылі ў кіно

Ці кружком на карце.

*(Атава I. Трава.*

*Атава II. Горад.)*

### БАБІНЫ

Зерне бабовай расліны,

Толькі адно,

Вы павінны

Зараз, сябры, прыгадаць,

Каб неўзабаве сказаць,

Што і назваць вы

Змаглі так

Шпулю намотаных нітак.

*(Бабіна I. Адно бабовае зерне.*

*Бабіна II. Шпуля з намотанымі ніткамі.)*

### БАЙКУ 3 БАЙКАЮ НЕ БЛЫТАЙЦЕ

Гавару я адмыслова,

У паэзіі жыву.

Нагадаю вам Крылова

I Кандрата Крапіву.

Апрануць магу таксама,

Прыгажосцю адарыць,

Бо тканінай баваўнянай

Я з'яўляюся, сябры.

*(Байка I. Літаратурны твор.*

*Байка II. Тканіна.)*

### БАЛОНКА ГЛЯДЗІЦЬ ПРАЗ БАЛОНКУ

Што такое, што такое,

Адгадайце, у пакоі?

То сваволіць пад канапай,

То качае мячык лапай,

Любіць мыцца і купацца,

Любіць з дзецьмі забаўляцца.

I — з акна глядзіць бясконца

Пільным позіркам на сонца,

I на вуліцу, на поле,

I не бегае ніколі.

*(Балонка 1. Хатні сабачка.*

*Балонка II. Аконнае шкло, шыба.)*

### ХАДАКІ

Першы — ходзіць у атары

I харчуецца травой.

Кажушок ён кучаравы

Носіць летам і зімой.

А другі — па дошках ходзіць,

I ягоны след відзён.

Ім валодаць не пашкодзіць —

Аздабляе дошкі ён.

*(Баран I. Жывёліна.*

*Баран II. Двухручны рубанак.)*

### БОТ НЕ ЗАМЕНІЦЬ БОТА

Два боты ходзяць па вадзе,

I кожны нас не падвядзе.

Але не можа быць такога,

Каб замяніў адзін другога.

Пра цёзку першага гавораць:

«У дождж не здымеце з нагі».

Калі ж сабраліся вы ў мора,

Патрэбен бот ужо другі.

*(Бот I. Абутак.*

*Бот II. Невялікае судна.)*

### ТАКІЯ РОЗНЫЯ БУХТЫ

Лодкам, яхтам, караблям

Я прытулак добры дам.

А яшчэ — раскіну ўсцяж

На ўзбярэжжы слаўны пляж.

А вось цёзка ўжо мая

Мору нават не радня.

I ў яе такіх турбот —

У адрозненне — няма.

Ды канат, вяроўку, дрот

Скруціць хораша яна.

*(Бухта I. Невялікі марскі заліў.*

*Бухта II. Вялікі скрутак каната, дроту.)*

### ВЯРШКІ

Калісьці папулярным быў,

Надзейна людзям ён служыў,

Бо памагаў у даўніну

Малую мераць даўжыню.

Як і раней, так і сягоння,

Вядомы добра брат ягоны.

У многіх рэчах ён бывае,

Бо верх чагосьці называе.

*(Вяршок I. Старая мера даўжыні — 4,4 см.*

*Вяршок II. Верхняя частка чаго-небудзь; верх, верхавіна)*

### НЕ 3 ГАЗУ — ГАЗ

На кухню ён з нетраў

Прыходзіць па трубах.

Лятае ў паветры

I можа быць згубай.

А тут — даспадобы

Дзяўчатам, жанчынам,

Пашыць каб аздобы —

Адорыць тканінай.

*(Газ I. Газападобнае паліва;*

*парападобнае рэчыва.*

*Газ II. Лёгкая шаўковая тканіна.)*

### ЕХАЛІ ГАСЦІНЦЫ ПА ГАСЦІНЦЫ

У нядзелю днём з базару,

На калёсах па гасцінцы,

Дзед прывёз маленькай Вары

Вельмі смачныя гасцінцы.

*(Гасцінец I. Дарога, шлях.*

*Гасцінец II. Ласунак, падарунак.)*

### СЛАЎНЫЯ ГРАНАТЫ

Адзін паспеў на поўдні,

Янтарным сокам поўны.

Набіта ў ім бітком

За сотню больш браткоў.

Другі наш добры госць

Падорыць прыгажосць,

Кулоны і пярсцёнкі

Аздобіць з густам тонкім.

*(Гранат I. Ярка-чырвоны плод.*

*Гранат II. Каштоўны камень.)*

### КАР'ЕРАМ У КАР'ЕР

Я — у скачках і ў яздзе,

Больш мяне няма нідзе.

Не прадмет, а з'ява я —

Самы хуткі бег каня.

А яго — хачу сказаць,

Можам толькі адшукаць

Там, дзе штосьці здабываюць,

Гліну ці пясок капаюць.

*(Кар'ер I. Бег каня.*

*Кар'ер II. Месца здабычы карысных выкапняў.)*

### ДВА КАСАЧЫ

Адзін лятае, а другі

Не ўскіне нават і нагі.

Адзін — над лесам ці балотам,

Другі — на клумбе ці пад плотам.

Адзін — такуе, не спявае,

Другі — прыгожа расцвітае.

А снег глыбокі іх, бывае,

Зімой абодвух сагравае.

*(Касач I. Цецярук-самец.*

*Касач II. Травяністая расліна.)*

### КОНІКІ

Першы возіць сена, дровы,

Цягне плуг, бо ён здаровы.

I на ім алюрам, рыссю

Вельмі хораша прамчышся.

А другі — зусім малеча,

Скача ў травах і стракоча,

Днём яго або пад вечар

Можна ўбачыць, як захочаш.

*(Конік I. Невялікі конь; памянш.-ласк. да конь.*

*Конік II. Насякомае.)*

### КОРТ КОРТУ НЕ РАЎНЯ

Прадстаўляю двух братоў,

Кожны вам служыць гатоў.

Баваўняны з іх адзін —

Вельмі просты між тканін.

А ягоны брат-блізнец

Дык у тэнісе — вянец.

Без яго нідзе, ані

Не правесці той гульні.

*(Корт I. Тоўстая баваўняная тканіна.*

*Корт II. Пляцоўка для гульні ў тэніс.)*

### ВЕЛІКАН I КАРЛІК

Назавіце велікана,

На будоўлі ён старанна

Падымае пліты, блокі

I будуе дом высокі.

Без яго і караблі

Разгрузіць мы б не змаглі.

У яго ёсць карлік-брат,

Вартаўнік ён акурат.

I на кухні нам,

I ў ваннай

Ён ваду адкрые дбайна.

Без яго і самавару

Не наліць у кубкі вару.

*(Кран I. Механізм для перамяшчэння грузаў.*

*Кран II. Прыстасаванне для выпускання і перакрыцця вадкасцей, газаў.)*

### КРОНЫ

Нам адна даўно знаёма:

Ёсць і ў лесе, і ля дома.

У спякотны дзень якраз

У цянёк схавае нас.

А ў Еўропе, за мяжой,

Мы сустрэнемся з другой.

Там усё яна купляе,

Хоць сама не спажывае.

*(Крона I. Галінастая частка дрэва.*

*Крона II. Грашовая адзінка.)*

### ЛАЙКА ЛАЙКУ НЕ ПАЧУЕ

Лайка добра цягне санкі,

Лайка — лепшы сябра ў Янкі.

Тая, што на Поўначы жыве,

Працавітаю слыве.

А другая — нежывая,

Ды нявартай не бывае.

I з яе заўжды, дарэчы,

Любім мы і носім рэчы.

*(Лайка I. Парода сабак.*

*Лайка II. Від мяккай скуры.)*

### ДЗВЕ ЛАСКІ

Адна — святло ў душы людзей,

Мы берагчы яе павінны,

Бо з ёю жыць усім цяплей,

А без яе і свет пустынны.

Другая — на лугах жыве,

Узлескі любіць і балоты.

Хоць цела дробнае яе,

Ды кажушок дабротны.

*(Ласка I. Пяшчота.*

*Ласка II. Невялікая жывёліна.)*

### ЛІНЕЙКІ

Вам чарціць дапамагае,

Вымярае, вылічае,

Без яе на ўроку

Будзе шмат марокі.

А яе сястра, бывала,

Па дарогах калясіла,

На прыёмы і на балы,

На прагулкі вывазіла.

*(Лінейка I. Планка для вычэрчвання. Вымяральны ці вылічальны прыбор. Лінейка II. Уст. Мнагамесны экіпаж.)*

### ЛІНІ

Аднаго я ў вадаёме

Сеткаю злавіў,

Юшку потым дома

Смачную зварыў.

А вось пазаўчора

Справу меў з другім:

Ветразі я ў моры

Перавязваў ім.

*(Лінь I. Рыба.*

*Лінь II. Моцны тонкі канат.)*

### ЛІРЫ

Я вяла калісьці ў скокі

I нагортвала слязу.

Ды мінуў той час далёкі,

У музеі я ляжу.

А сваячніца — бытуе.

У Мілане, Анкары…

Тым, хто з ёю, — гарантуе

Поўдня розныя дары.

*(Ліра I. Даўнейшы музычны інструмент.*

*Ліра II. Грашовая адзінка ў Італіі і Турцыі.)*

### ЛЯБЁДКІ

Плаваю, лятаю

Хораша я, лоўка,

Лебедзю заўсёды —

Верная сяброўка.

А яна — з металу

I працуе дбала.

Можа нават

Тон за дзвесце

Груз падняць

I перанесці.

*(Лябёдка I. Самка лебедзя.*

*Лябёдка II. Прыстасаванне для падымання і перамяшчэння грузу.)*

### МІНЫ

Калі адну

Пачуем ці пабачым,

Прыдуманую

Толькі падрываць,

То весялосць сваю,

Усмешку страцім

I будзем войны ў свеце

Праклінаць.

А ў гэты самы час

На твары

Другая ўзнікне

3 назваю такой.

Яна настроем нашым

Заўладарыць,

Акрэсліўшы выразна

Неспакой.

*(Міна I. Выбуховы снарад.*

*Міна II. Выраз твару.)*

### СЁСТРЫ НОТЫ

Я — з музычнаю натурай,

Я — і знак, і тэкст, і гук.

I заўжды клавіятурай

Вам валодаць памагу.

У мяне ёсць (вось загадка!)

Афіцыйная сястра,

Па натуры — дыпламатка,

Бо яе прымае ўрад.

*(Нота I. У музыцы.*

*Нота II. Дыпламатычны зварот.)*

### ПАДАРОЖНІК НА ПАДАРОЖНІКУ

У дарозе ён заўсёды,

Ходзіць, ездзіць і лятае,

Гарады, людзей, прыроду —

Свет вакольны вывучае.

Ну, а ён — узбоч дарогі

Ці каля сцяжыны

Нам трапляецца пад ногі

Некрыкліваю раслінай.

*(Падарожнік I. Вандроўнік.*

*Падарожнік II. Расліна — трыпутнік.)*

### ПАК I ПАК

Ён даступны ўсім, дарэчы,

I яго мы назавём,

Дакументы, кнігі, рэчы

Як увяжам ці складзём.

А любой часінай года

Мерзне ўжо не год, а шмат

У палярных золкіх водах

Ледзяны ягоны брат.

*(Пак I. Стос, вязка прадметаў.*

*Пак II. Шматгадовы лёд у палярных водах.)*

### НА ПАЧАТАК — ПАЧАТАК

Што ні пачынаецца —

Мною называецца.

Я на месца

I на час

Вам указваю якраз.

А вось ён —

Падкажа плод.

Па яго на агарод,

Як паспее,

Загляніце —

3 кукурузы

Адарвіце.

*(Пачатак I. Месца, пункт, момант, з якога што-небудзь пачынаецца.*

*Пачатак II. Плод кукурузы або іншай расліны.)*

### ДВА ПОЎДНІ

Хоць блізняты — знешне,

3 іменем адным,

Ды нутром, канешне,

Розныя яны.

Першы з іх — дарогу

Ў цёплы край вядзе,

А сустрэць другога

Дапаможа дзень.

*(Поўдзень I. Напрамак свету.*

*Поўдзень II. Сярэдзіна дня.)*

### НА ПОЎНАЧЫ — ПОЎНАЧ

Аніякіх тут дзівос,

Таямніц няма, паверце.

Буду я, была і ёсць,

Нас чатыры ўсіх на свеце.

А яна заўсёды ў нас

Уначы бывае,

Нам сярэдзіну якраз

Ночы называе.

*(Поўнач I. Напрамак свету.*

*Поўнач II. Сярэдзіна ночы.)*

### РАКУ РАК — НЕ СВАЯК

Гэты хораша вядомы

I на ўвесь, напэўна, свет.

Ён у рэчцы, вадаёме,

Ды і ў возеры жыве.

Ну, а з гэтым

Лепш не знацца

Анікому, анідзе,

А надарыцца спаткацца —

Быць хваробе і бядзе.

*(Рак I. Прэснаводная жывёліна.*

*Рак II. Злаякасная пухліна.)*

### РАЦЫЯ Ў РАЦЫІ

Я магу без паштальёна,

Без ганца,

Без тэлефона,

3 кім захочаце, звязаць,

Весткі хутка перадаць.

Ды і я дружу са словам,

Бо ў выказванні —

Аснова,

Ці падстава я і сэнс,

Вось вам мой сакрэт —

Увесь.

*(Рацыя I. Перастаўная ці пераносная радыёстанцыя.*

*Рацыя II. Аснова думкі, выказвання; сэнс.)*

### РЫССЮ АД РЫСІ

Не прадмет, і не жывёла,

I не рыба — з'ява я.

Называю адмыслова

Шпаркі, хуткі бег каня.

А яна — у лесе, пушчы,

У тайзе жыве здавён.

Толькі шышак вось не лушчыць

Нападае на жывёл.

*(Рысь I. Хуткі алюр.*

*Рысь II. Драпежная жывёліна.)*

### САГА ПРА САГУ

Пра геройскае змаганне

Скандынаваў ці ірландцаў

Я народнае паданне

Вам паведаю дарадцам.

Крупамі тут проста

Я цяпер паўстала,

Ні аўсом, ні просам —

Крупамі з крухмалу.

*(Сага I. Старажытнае сказанне.*

*Сага II. Крупы з крухмалу сагавай пальмы.)*

### САКІ

Я жанчыне век служу.

У халаднаваты дзень

Клапатліва ёй кажу:

Сёння ты мяне адзень.

А вірласты мой сабрат

Парыбачыць вельмі рад.

Лезе ў сажалку, раку,

Верна служыць рыбаку.

*(Сак I. Жаночая вопратка.*

*Сак II. Рыбалоўная снасць.)*

### СЕНА НА СЕНЕ

Адно жывёле будзе ежай

Зімой на ферме ці ў хляве.

Другая ў горадзе замежным

Спакойнай рэчкаю плыве.

*(Сена I. Скошаная і высушаная трава.*

*Сена II. Рака ў Францыі.)*

### ТРЫ СОЛІ

Нараджаецца ў вадзе,

Нам патрэбная ў ядзе.

Ёсць і ў музыцы таксама —

Пяты гук музычнай гамы.

Іх у меру вы ўжывайце,

Імі вы не злоўжывайце,

Бо, сябры мае, інакш

За настрой баюся ваш.

I яшчэ ёсць соль адна,

Пры грашах была яна.

Бачыў я яе ў Перу́,

Верце, праўду гавару.

*(Соль I. Сталовая соль.*

*Соль II. Нота.*

*Соль III. Былая грашовая адзінка Перу.)*

### СОН ПРА СОН

Ён прыйшоў уночы

I закрыў мне вочы.

I, на крылах бы, панёс

У краіну ўсіх дзівос.

На паляначцы лясной

Паказаў мне ўлетку

I назваў сабой

Прыгажуню-кветку.

*(Сон I. Стан спакою; тое, што сніцца.*

*Сон II. Травяністая расліна.)*

### ТАКСА НА ТАКСУ

Мне расцэнкаю варта

На тавары назвацца,

Ці размерам аплаты

За паслугі і працу.

Тут — расцэнак ніякіх,

Тут няма плацяжу,

Тут я назву сабакі

Вам, сябры, падкажу.

*(Такса I. Дакладная расцэнка тавараў; размер аплаты працы і паслуг.*

*Такса II. Невялікі гладкашэрсны сабака.)*

### ТАНКІ

Я — машына баявая,

Да таго ж — і бранявая.

У вайну з вялікай славай

За свабоду ваявала.

А вось я — цывільны,

Па натуры — мірны.

Вадкасці трымаю,

Многа наліваю.

*(Танк I. Баявая бронемашына.*

*Танк II. Бак, цыстэрна.)*

### ТУМАНЫ

Аднаго мы добра знаем:

На лугі пад вечар

Белай воўнай выпаўзае

Ён з густой сінечы.

Нумізматаў мы папросім

Пазнаёміць нас з другім,

У Іране ён калісьці

Быў не простым — Залатым.

*(Туман I. Прыродная з'ява.*

*Туман II. Іранская залатая манета.)*

### ТРЫ ТУШЫ

3 першым

На вакзале

Мы апоўдні сёння

Радасна віталі

Сябра-чэмпіёна.

А з другою,

Чорнай,

Вадкай, як чарніла,

Мы чарцёж учора

Хораша чарцілі.

А калі з Аркадзем

Першы раз гулялі

Ў клубе на більярдзе —

Трэцяга спаткалі.

*(Туш I. Кароткае музычнае прывітанне.*

*Туш II. Фарба.*

*Туш III. Выпадковы дотык да шара ў гульні*

*на більярдзе.)*

### ФЕРМЫ

Гаспадаркай тут я буду,

Вам сустрэнуся я ўсюды,

Дзе вырошчваюць кароў,

Птушак, коней і звяркоў.

Ну, а тут я —

Частка моста,

Адшукаць мяне вам проста,

Нават без інструкцыі,

Я — імя канструкцыі.

*(Ферма I. Гаспадарчае прадпрыемства. Ферма II. Канструкцыя з металічных ці драўляных брусоў.)*

### ХАРЭІ

Тут — я рытмам апантаны,

Бо ў паэзіі жыву.

Я памер вам вершаваны,

Двухскладовы, назаву.

Тут — на Поўначы я снежнай

I дапамагчы мастак

Кіраваць усім запрэжкай

I аленяў, і сабак.

*(Харэй I. Вершаваны памер.*

*Харэй II. Доўгі шост.)*

### ШАШКІ

Слынная дама

У спорце — адна,

Ходзіць па клетках

Заўсёды яна.

Лютай калісьці

Другая была.

3 бітвы ў музеі

Даўно перайшла.

*(Шашка I. Кружок для гульні ў шашкі. Шашка II. Халодная зброя.)*

### ЮШКІ

У вясковай хаце

Вы яе шукайце.

Металічная яна,

Круглая і чорная,

I адразу не відна,

Бо сядзіць

У коміне.

А цяпер —

Яна ўжо страва.

Ну, а каб яе зварыць

Свежай рыбы

I прыправы

Неабходна раздабыць

*(Юшка I. Металічны кружок, якім закладаюць адтуліну ў коміне.*

*Юшка II. Страва.)*